Branly-museet
Branly-museet, Musée du Quai Branly, museum i Paris åbnet 2006 i et nyt bygningskompleks ved Seinen nær Eiffeltårnet, tegnet af arkitekten Jean Nouvel. Museets meget store samlinger af genstande fra såkaldt primitive kulturer i Afrika, Asien, Amerika og Oceanien stammer overvejende fra de parisiske museer Musée de l’homme og Musée national des arts d’Afrique et d’Océanie (grdl. 1931), sammenbragt på initiativ af præsident Jacques Chirac. 
Bemærkelsesværdig er samlingen af tekstiler og af genstande, der belyser fransk kolonihistorie; samlingen af musikinstrumenter er en af de betydeligste i Europa. Digitalteknik gør museets ca. 300.000 genstande virtuelt tilgængelige, bl.a. via internettet.